# Cristina Castagna

Cristina Castagna àlies Grillo o Grijo, en llengua veneciana (San Quirico di Valdagno, 23 de desembre de 1977 - Broad Peak, 18 de juliol de 2009) fou una alpinista italiana, coneguda per ser la primera dona del seu país en coronar el Makalu. Morí en un accident al Broad Peak l'estiu de 2009, després d'haver fet cim.

## Orígens

Nascuda prop de Vicenza, Castagna era la més jove de quatre germans, i va començar a descobrir el muntanyisme de la mà del seu pare i el seu oncle. Va estudiar infermeria, i exercia com a tal a la secció d'urgències de l'hospital de Vicenza.
Després d'una època durant la qual se centrà en la pràctica del voleibol, quan rondava els vinc anys es va iniciar en l'escalada i l'esquí de muntanya amb el CAI (Club Alpino Italiano).

## El Grio, el grill atrapa somnis

Durant la seva infantesa, Castagna era una nena alegre i activa, fet que la feu merèixer el sobrenom de Grio (grill), que li donà el seu pare. A Castagna, que també era una àvida lectora i escriptora, li agradava tant aquest sobrenom que també l'utilitzà durant la seva vida adulta, sovint emprat junt amb el terme atrapa somnis. L'any 1999 Castagna va treballar com a infermera a Vlorë, durant la Missione Arcobaleno, una missió humanitària del govern italià a Albània.
Quan coronà el Makalu va començar a guanyar presència als mitjans de comunicació, però va continuar treballant d'infermera i dedicant el seu temps lliure a l'escalada, inicialment pel seu propi compte tot i que aviat formà part de diversos equips (Salewa AlpineXtrem). No obstant això, Castagna mai fou una alpinista professional. Com a infermera, va col·laborar amb l'associació nacional d'Alpini —veterans d'infanteria alpina de l'exèrcit italià que combateren durant la Primera i la Segona Guerra Mundial—, i també formava part del Club Alpí Italià (CAI).
Castagna destaca per ser la primera italiana a coronar el Makalu, i fins al moment de la seva mort era la dona italiana més jove en haver coronat un cim de més de vuit mil metres (el Shishapangma, al Tibet), quan tenia 27 anys. L'any 2003, durant una expedició liderada per Tarcisio Bellò i Mario Vielmo, va conèixer Giampaolo Casarotto, que seria el seu company de diverses expedicions.

## Expedició al Broad Peak i defunció

Cristina Castagna i Giampaolo Casarotto havien planificat una expedició a l'Himalaia l'any 2009, durant la qual ascendirien —per aquest ordre— el Broad Peak i el Gasherbrum I.
El 18 de juliol, Fabrizio Zangrilli, Benedikt Böhm i Sebastian Haag, de l'equip Dynafit Gore-Tex estaven escalant el Broad Peak, i havien compartit diversos moments amb Castagna i Casarotto, que havien aconseguit fer cim cap a les 3 de la tarda, malgrat les males condicions meteorològiques, que allargaren l'ascens durant prop de 10 hores.
Durant el descens, Castagna va patir una relliscada a uns 7.800 metres d'altitud i va caure muntanya avall, aturant-se al fons d'una esquerda de gel. Casarotto va poder contactar amb ella i va intentar rescatar-la, sense èxit. El cos de Castagna romania en un indret de difícil accés pels helicòpters, i d'acord amb una nota gairebé premonitòria que l'alpinista deixà abans d'iniciar l'expedició, la família va decidir no intentar un rescat, evitant posar en risc la vida d'altres alpinistes i xerpes.

## Homenatges

* Castagna fou recordada durant una sessió del Senat italià.
* Un mes després de la seva mort, Tarcisio Bellò va coronar en solitari un cim sense nom a l'Hindu Kush i li va donar el nom de Cristina Castagna.
* Jorge Egocheaga (company de cordada d'Iñaki Otxoa de Olza) va revelar quin fou el seu rol durant les tasques de rescat del seu company al Dhaulagiri.
* a la Costa d'Ivori es va fundar un hospital oftalmològic especialitzat en el tractament de cataractes en honor seu.

## Ascensos destacats

* 2003: Aconcagua, Argentina
* 2004: Shishapangma, Tibet
* 2005: Gasherbrum II, Karakoram, Himàlaia
* 2006: Lhotse, Nepal (no feu cim)
* 2007: Dhaulagiri, Nepal
* 2008: Makalu, Nepal-Tibet,(primera italiana en coronar-lo)
* 2009: Broad Peak, Pakistan-Xina (accident mortal)

## Referències

* 1 2 3 4 «Massimo Fontana, Cristina Castagna, L'acchiappasogni, CAI Valdagno e CAI Recoaro Terme». Arxivat de l'original el 2011-07-22. [Consulta: 7 octubre 2015].
* 1 2 3 4 5 «Informe sobre l'accident de Giampaolo Casarotto». Arxivat de l'original el 2013-12-30. [Consulta: 7 octubre 2015].
* ↑ «Cristina Castagna: un desiderio da esprimere in vetta» (en italià). Planet Mountain, 05-01-2009. [Consulta: 23 maig 2024].
* ↑ Stefanello, Vinicio. «For Cristina Castagna» (en anglès). Planet Mountain, 20-07-2009. [Consulta: 23 maig 2024].
* ↑ El Grio riposa sul Karakorum Valdagno piange Cristina
* 1 2 «Vicenza. Precipita in un crepaccio sul K3, è morta "El Grio" Cristina Castagna». Arxivat de l'original el 2012-02-19. [Consulta: 7 octubre 2015].
* ↑ «Non si conquista la vetta, ma se stessi». Arxivat de l'original el 2012-02-24. [Consulta: 7 octubre 2015].
* ↑ «Article sobre la mort de Castagna a ilsole24ore». Arxivat de l'original el 2009-07-24. [Consulta: 7 octubre 2015].
* ↑ Premio Calastoria (in memoriam)
* 1 2 3 «Castagna Biography on Progetto Alepe». Arxivat de l'original el 2011-07-27. [Consulta: 7 octubre 2015].
* ↑ «Italian Alpine Club page on Cristina». Arxivat de l'original el 2008-06-29. [Consulta: 7 octubre 2015].
* 1 2 «First italian woman on Makalu». Arxivat de l'original el 2009-07-25. [Consulta: 7 octubre 2015].
* ↑ Entrevista a la web del Corriere della Sera
* ↑ Declaració de Salewa arran de la mort de Castagna
* ↑ Cristina Castagna, la piccola vicentina che guarda il mondo dall'alto
* ↑ Era iscritta alla Sezione di Valdagno, Cristina Castagna morta sul Karakorum.
* ↑ «Cai Valdagno». Arxivat de l'original el 2008-06-29. [Consulta: 7 octubre 2015].
* ↑ Fabrizio Zangrili K2, Broad Peak & Latok II Rescue : Summer 2009 Wrap Up
* ↑ Zwei alpine Grenzgänger: Benedikt Böhm and Sebastian Haag on Broad Peak (en alemany)
* ↑ Wettlauf mit dem Tod: Benedikt Böhm and Sebastian Haag (en alemany)
* ↑ Broad Peak report
* ↑ Muore Cristina Castagna
* ↑ Cristina confirmed lost on Broad Peek
* ↑ Declaració de Giampaolo Casarotto sobre la mort de Castagna
* ↑ Broad, la Castagna precipita dopo la cima
* ↑ Rispetto del suo volere Rimarrà sempre lassù
* ↑ «MONTANA:LEGO RICORDA IN SENATO SCALATA K2 E CRISTINA CASTAGNA». Arxivat de l'original el 2012-09-10. [Consulta: 7 octubre 2015].
* ↑ Resum de la reunió 249 del Senat Italià
* ↑ Pakistan, una cima per la Castagna
* ↑ Va por ti, Iñaki, por Miss Go y por Cristina: Jorge Egocheaga remembers Cristina (castellà)
* ↑ K2, vetta a sorpresa per Egocheaga: Jorge Egocheaga on Cristina durin his attempt to K2 summit
* ↑ Egocheaga, feliz en la montaña y con sus gentes (castellà)
* ↑ Jorge Egocheaga alpinista y médico: "La muerte de un ser querido es más dura que la propia muerte" Arxivat 2012-08-03 at Archive.is (castellà)
* ↑ «Cristina Castagna Eye hospital service». Arxivat de l'original el 2010-04-12. [Consulta: 7 octubre 2015].